b'\n_START_ARTICLE_\nMedvind (friidrett)\n_START_PARAGRAPH_\nMedvind er et begrep innen friidrett som viser til vindstyrken i l\xc3\xb8ps- og hopp\xc3\xb8velser m\xc3\xa5lt av en vindm\xc3\xa5ler, et anemometer, i meter per sekund (m/s)._NEWLINE_Medvind regnes som en fordel i sprintl\xc3\xb8pene 100 meter og 200 meter og hekkel\xc3\xb8pene 100 meter hekk og 110 meter hekk, samt de andre distansene kortere enn 200 meter, eksempelvis for aldersbestemte \xc3\xa5rsklasser. Ogs\xc3\xa5 innen hopp\xc3\xb8velsene lengdehopp og tresteg er medvind regnet som en fordel. Det er derfor etablert regler hvordan medvind skal m\xc3\xa5les og registreres under offisielle friidrettsstevner. I medvind over 2\xc2\xa0m/s vil ikke resultatet bli godkjent som rekord, selv om resultatet er gyldig for \xc3\xa5 beregne rekkef\xc3\xb8lgen p\xc3\xa5 ut\xc3\xb8verne i den aktuelle konkurransen. P\xc3\xa5 engelsk omtales resultater satt i medvind utover tillatt grense som wind-assisted. I l\xc3\xb8ps\xc3\xb8velsene vil alle l\xc3\xb8pere i stor grad ha like fordeler av vinden, mens det i hopp\xc3\xb8velsene kan gj\xc3\xb8re st\xc3\xb8rre utslag. Vind er en del av utend\xc3\xb8rsidretten, der en ut\xc3\xb8ver kan v\xc3\xa6re mer heldig med v\xc3\xa6rforholdene en den neste._NEWLINE_Alle resultat p\xc3\xa5 nevnte \xc3\xb8velser skal registreres med vindm\xc3\xa5ling, ogs\xc3\xa5 om det er motvind. Et resultat satt i maksimalt godkjent vind registreres med (+2,0), gjerne satt i parentes. Det er ikke uvanlig at registreringen st\xc3\xa5r uten m\xc3\xa5leenheten m/s, da dette regnes som selvsagt. Blir det registrert motvind skal ogs\xc3\xa5 dette noteres, da som negativ medvind, eksempelvis (-1,5\xc2\xa0m/s). Ved internasjonale stevner er det krav om elektronisk m\xc3\xa5ler der m\xc3\xa5lingene blir gjort i hunderdeler. Reglene tilsier at en p\xc3\xa5gynt tidel skal rundes oppover. Dermed skal en m\xc3\xa5ling p\xc3\xa5 +2,01 avrundes til +2,1 og en m\xc3\xa5ling p\xc3\xa5 -1,09 avrundes til -1,0._NEWLINE_Vindm\xc3\xa5leren skal v\xc3\xa6re 1,22 meter over bakken. Plasseringen p\xc3\xa5 banen i forhold til de ulike \xc3\xb8velsene fremkommer i regeverket, samt n\xc3\xa5r m\xc3\xa5lingen skal foretas i forhold til konkurrentenes utf\xc3\xb8relse og hvor lenge m\xc3\xa5lingen skal vare.'